2025 nî Tâi-oân Tōa-sài

**2025 nî Tiong-hôa Chit-pāng Chóng-koan-kun-sài**, chèng-sek bêng-chheng sī **2025 CPBL Tiong-hôa Tiān-sìn Tâi-oân Tōa-sài**, sī Tiong-hôa Chit-pāng 36 nî ê siōng-bóe chi̍t-ê hē-lia̍t-sài, hē-lia̍t-sài sī 7-chiàn-4-sèng-chè, seng tit-tio̍h 4 sèng ê kiû-tūi tio̍h sī kai-nî ê chóng-koan-kun; hē-lia̍t-sài tī 2025 nî 10 geo̍h 18 kàu 10 geo̍h 27 chìn-hêng, hun-pia̍t tī Tâi-pak Tōa-kī-tàn, Lo̍k-thian Thô-hn̂g Iá-kiû-tiôⁿ kah Tâi-tiong Chiu-chè Iá-kiû-tiôⁿ kí-hêng, chham-sài ê 2 ki kiû-tūi hun-pia̍t sī ē-pòaⁿ-kùi kah choân-nî koan-kun ê Tiong-sìn Hiaⁿ-tī kah Kùi-āu thiáu-chiàn-sài phah-iâⁿ ê Lo̍k-thian Thô-oân, sī chit-2-tūi tē-3-pái tī chóng-koan-kun-sài kau-chhiú. Lo̍h-bóe Lo̍k-thian Thô-oân í 4-sèng 1-pāi tit-tio̍h koan-kun.

## Teng-lo̍k Miâ-toaⁿ

## Ta̍k Tiôⁿ Sài-hóng

### Tē-1-tiôⁿ (10 geo̍h 18)

Tâi-oân Tōa-sài tē-1-chiàn, Lo̍k-thian Thô-oân phài-chhut Marcelo sian-hoat, gêng-chiàn Tiong-sìn Hiaⁿ-tī ê Lô-ko.

1-kio̍k-siāng, Lîm Li̍p khà-chhut tò gōa-iá gó͘-lo͘h, it-lúi an-táⁿ. Thau-lúi chiōⁿ jī-lúi liáu-āu, khò Niû Ka-êng khà-chhut tiong-gōa-iá ê it-lúi an-táⁿ, ū 1-hun táⁿ-tiám, jī-lúi cháu chiá Lîm Li̍p tńg--khì pún-lúi tit-hun, Oân-tūi seng tit-tio̍h hun 1:0 léng-sian.

3-kio̍k-siāng, Lîm Chú-úi khà-chhut chiàⁿ-gōa-iá it-lúi an-táⁿ, koh thián-khui Oân-tūi kong-sè, āu-chi̍t-hoan Lîm Tì-pêng kéng tio̍h sì-bái-kiû pó-sàng hêng-sêng tit-tiám-khoan ū lâng, Niû Ka-êng koh khà-chhut tò-gōa-iá ê it-lúi an-táⁿ kòng-hiàn 1-hun táⁿ-tiám, Tiuⁿ Bín-hun mā iōng an-táⁿ kā tūi-iú chhui-chìn kàu jī, saⁿ-lúi, Tiong-sìn Hiaⁿ-tī tâu-chhiú koh hoat-seng po̍k-tâu, Lo̍k-thian koh tit-tio̍h 1-hun, kā léng-sian khok-tai kàu 3:0.

Lô-ko pún-tiôⁿ pí-sài bīn-tùi Lo̍k-thian saⁿ-lûn táⁿ-chiá kan-na tâu-chhut 5-kio̍k sit 3-hun ê lōe-iông, sui-jiân bô lí-sióng m̄-koh iû-goân tī ū ki-hōe jiok-tio̍h ê hoān-ûi lāi-té, Tiong-sìn Hiaⁿ-tī gû-tiâu mā bô koh hō͘ Lo̍k-thian tit-tio̍h hun-sò͘. Tān-sī tùi-bīn Marcelo piáu-hiān koh khah hó, tī hioh bô-siáⁿ chhiong-hun ê chêng-hêng chi-hā ka-kī tâu 7-kio̍k bô sit-hun, koh ka-siāng gû-tiâu Tân Koàn-ú kah Chu Sêng-iông koaiⁿ-mn̂g, lo̍h-bóe Lo̍k-thian 3:0 phah-iâⁿ, hē-lia̍t-sài í 1−0 léng-sian.

### Tē-2-tiôⁿ (10 geo̍h 19)

Tâi-oân Tōa-sài tē-2-chiàn，Lo̍k-thian Thô-oân phài-chhut Fernández sian-hoat, gêng-chiàn Tiong-sìn Hiaⁿ-tī ê Leibrandt.

1-kio̍k-siāng, Leibrandt tâu tē-it-kiû tio̍h hō͘ Lîm Li̍p kòng-chhut tiong-gōa-iá ê hŏng-bú-láng, Lo̍k-thian seng tit-tio̍h hun, āu--lâi koh ū kúi-nā-pái ê kong-sè, m̄-koh Leibrandt chok-kín tio̍h hôe-ún piáu-hiān bē-bái, 6-kio̍k sian-hoat kan-na sit 1-hun niā-niā.

7-kio̍k-siāng Lo̍k-thian koh chhut-hiān kong-sè, 2-ki an-táⁿ koh ka-siāng pó-sàng kong-chiàm móa-lúi, Lîm Chú-úi khà-chhut lāi-iá gó͘-lo͘h iōng chhut-kio̍k-siò͘ ōaⁿ--tńg-lâi Lo̍k-thian ê tē-2-hun。

Tī Tiong-sìn Hiaⁿ-tī hong-bīn, táⁿ-sòaⁿ giâm-tiōng sit-hóe, tī Fernández 7-kio̍k ê chú-tâu chi-hā, m̄-nā kòng-bē-chhut hŏng-bú-láng mā bô-hoat-tō͘ thàu-kòe an-táⁿ ê chhoàn-liân kā hun-sò͘ phah tńg--lâi. 2-kio̍k-hā Chiam Chú-hiân khà-chhut chhim-oán ê an-táⁿ tān-sī sí tī jī-lúi thâu-chêng. 7-kio̍k-hā Khó͘ Ki-hông phah-chhut jī-lúi an-táⁿ, koh khò tūi-iú gó͘-lo͘h thui-chìn kah Fernández po̍k-tâu cháu tńg--khì pún-lúi, kiat-sok Tiong-sìn Hiaⁿ-tī pún-kài Tâi-oân Tōa-sài 15.2-kio̍k bô tit-tio̍h hun-sò͘ ê kio̍k-bīn.

8-kio̍k-hā, Tiong-sìn Hiaⁿ-tī khui-kio̍k 2-ki it-lúi an-táⁿ, koh ka-siāng Lîm Tì-pêng phòaⁿ-toàn chhò-gō͘ hêng-sêng bô-lâng chhut-kio̍k móa-lúi, tān-sī N̂g Úi-sēng khà-chhut gó͘-lo͘h chō-sêng pún-lúi hong-sat, Chan Siōng-un tāi-táⁿ koh hêng-sêng siang-sat, Tiong-sìn Hiaⁿ-tī jiok-pêⁿ sīm-chì sī tò-iâⁿ siāng-hó ê ki-hōe chŏaⁿ bô--khì, hō͘ Tân Koàn-ú sêng-kong kā siú--lo̍h-lâi.

9-kio̍k-hā, Tiong-sìn Hiaⁿ-tī jī-lúi an-táⁿ ka-siāng sí-kiû, koh-chi̍t-pái hêng-sêng bô-lâng chhut-kio̍k it, jī-lúi ū-lâng ê hó khui-kio̍k, tān-sī Chiam Chú-hiân saⁿ-lúi gó͘-lo͘h hō͘ Lîm Tì-pêng chhek-tōng siang-sat, Chu Sêng-iông koh-chi̍t-pái koaiⁿ-mn̂g sêng-kong, Lo̍k-thian 2：1 phah-iâⁿ tē-2-chiàn, hē-lia̍t-sài í 2−0 léng-sian.

### Tē-3-tiôⁿ (10 geo̍h 21)

Tâi-oân Tōa-sài tē-3-chiàn, Tiong-sìn Hiaⁿ-tī phài-chhut  sian-hoat, gêng-chiàn Lo̍k-thian Thô-oân ê N̂g Chú-phêng.

2-kio̍k-siāng, Chiam Chú-hiân kòng-chhut tò-gōa-iá ko͘-hun hŏng-bú-láng, Tiong-sìn Hiaⁿ-tī léng-sian, 3-kio̍k-siāng nn̄g chhut-kio̍k Ông Chèng-sūn iōng jī-lúi an-táⁿ koh tit-tio̍h 1-hun.

N̂g Chú-phêng chú-tâu 4.2-kio̍k tio̍h lo̍h-tiôⁿ, chiap-chhiú ê Lo̍k-thian gû-tiâu bô hō͘ Tiong-sìn Hiaⁿ-tī koh tit-hun, tān-sī  táⁿ-sòaⁿ hō͘ Vargas hong-só, ū chi̍t-tiám-á kong-sè mā lóng hō͘ Tiong-sìn Hiaⁿ-tī ê  hông-siú kā siú--lo̍h-lâi. Lo̍h-bóe Tiong-sìn Hiaⁿ-tī 2:0 phah-iâⁿ, hē-lia̍t-sài jiok kah 1−2.

### Tē-4-tiôⁿ (10 geo̍h 26)

Tâi-oân Tōa-sài tē-4-chiàn goân-pún ê sian-hoat tâu-chhiú sī Tiong-sìn Hiaⁿ-tī Tēⁿ Hō-kin tùi-chiàn Lo̍k-thian Thô-oân , tān-sī in-ūi Pak Tâi-oân liân-sòa kúi-nā-kang thiⁿ-khì bái, keng-kòe siang-hong tī Tiong-chit liân-bêng khui-hōe hia̍p-siong liáu-āu, tông-ì kā pí-sài ti̍t-chiap iân kàu 10 goe̍h 26. Hioh kúi-nā-kang liáu-āu, Tiong-sìn Hiaⁿ-tī phài-chhut tē-1-chiàn sian-hoat tâu-chhiú Lô-ko, Lo̍k-thian Thô-oân phài-chhut tē-2-chiàn sian-hoat tâu-chhiú Fernández.

3-kio̍k-hā, Lo̍k-thian Khui-kio̍k liân-sòa 2-ki an-táⁿ, tān-sī chiàn-su̍t sit-pāi kan-na khò tùi-chhiú sit-gō͘ cháu tńg--lâi 1-hun, kong-sè mā in-ūi siang-sat chŏaⁿ bô-khì.

4-kio̍k-siāng, Khó͘ Ki-hông kòng-chhut chiàⁿ-gōa-iá ko͘-hun hŏng-bú-láng kā pí-sò͘ jiok-pêⁿ.

6-kio̍k-siāng, Tiong-sìn Hiaⁿ-tī khò Fernández thoân-kiû sit-gō͘ kah Khó͘ Ki-hông it-lúi an-táⁿ, bô-lâng chhut-kio̍k kong-chiàm it-sam-lúi, tān-sī Fernández sûi khò liân-sòa 3-pái săn-sín hòa-kái gûi-ki, lâu lo̍h-lâi 6-kio̍k sit 1-hun ê iu-chit sian-hoat.

8-kio̍k-hā, Lô-ko tī tâu-chhut pó-sàng liáu-āu lo̍h-tiôⁿ, Ngô͘ Chùn-úi lia̍h-tio̍h 2-ê chhut-kio̍k liáu-āu hō͘ Tân Sîn-ui kòng-chhut chiàⁿ-gōa-iá ê nn̄g-hun hŏng-bú-láng, Lo̍k-thian koh sûi khò 2-ki lāi-iá an-táⁿ kah pó-sàng hêng-sêng móa-lúi, āu--lâi sī Chhòa Chê-tiat pī-bián siong-hāi ké-sio̍k hùn-tōa.

9-kio̍k-siāng, Tiong-sìn Hiaⁿ-tī tī nn̄g chhut-kio̍k liáu-āu liân-sòa ōaⁿ tāi-táⁿ, Tân Chùn-siù kah Chan Siōng-un bīn-tùi Chu Sêng-iông lóng khà-chhut an-táⁿ kong-chiàm it, sam-lúi, tān-sī Sòng Sêng-jōe phah-chhut iû-kek hong-hiòng ê gó͘-lo͘h chhut-kio̍k, Lo̍k-thian 3 − 1 thiaⁿ-pâi.

### Tē-5-tiôⁿ (10 geo̍h 27)

Tâi-oân Tōa-sài tē-5-chiàn, Lo̍k-thian Thô-oân phài-chhut tē-1-chiàn sian-hoat tâu-chhiú Marcelo, gêng-chiàn Tiong-sìn Hiaⁿ-tī tē-2-chiàn sian-hoat tâu-chhiú Leibrandt.

Kah chêng 4-chiàn ê tâu-chhiú tōa-chiàn bô-kāng, pún-tiôⁿ pí-sài siang-hong táⁿ-kek lóng tōa po̍k-hoat. Leibrandt kan-na tâu 3-kio̍k tio̍h lo̍h-tiôⁿ, ōaⁿ tē-3-chiàn sian-hoat tâu-chhiú Vargas tiong-kè 4-kio̍k kan-na sit 1-hun; Marcelo 5-kio̍k sit 6-hun, tān-sī in-ūi tūi-iú saⁿ-pái giâm-tiōng ê sit-gō͘ kan-na 1-hun sī chek-sit, Lo̍k-thian gû-tiâu kín-kip kiù-oān kā siong-hāi kiám-chió.

8-kio̍k-siāng, Tiong-sìn Hiaⁿ-tī pún-thó͘ gû-tiâu bô-ún, Lo̍k-thian táⁿ-sòaⁿ tùi Niû Ka-êng ê ko͘-hun hŏng-bú-láng khai-sí hoán-kong, pó-sàng kah nn̄g-ki an-táⁿ hêng-sêng móa-lúi liáu-āu, Tân Sîn-ui kéng tio̍h pó-sàng sàng tńg-lâi 1-hun, Lîm Chú-úi lāi-iá gó͘-lo͘h chhut-kio̍k koh ōaⁿ tńg-lâi 1-hun, siang-hong 7: 7 pêⁿ-chhiú.

Tē-9-kio̍k, Tiong-sìn Hiaⁿ-tī phài-chhut Lí Chín-chhiong, Lo̍k-thian phài-chhut Chng Him-gān, nn̄g-lâng kā pí-sài phah ji̍p-khì iân-tn̂g-sài, sī liân-bêng sú-siōng tē-17-tiôⁿ chóng-koan-kun-sài iân-tn̂g-sài, mā lóng tī tē-10-kio̍k kā pí-sài siú--lo̍h-lâi.

11-kio̍k-siāng, Tiong-sìn Hiaⁿ-tī phài-chhut Tēⁿ Hō-kin, tī pó-sàng Tân Sîn-ui, hō͘ Lîm Chú-úi phah-chhut gó͘-lo͘h thui-chìn cháu-chiá liáu-āu, hō͘ Lîm Hông-io̍k kòng-chhut tò-gōa-iá hong-hiòng ê nn̄g-hun hŏng-bú-láng.

11-kio̍k-hā, Chu Sêng-iông chiōⁿ-tiôⁿ koaiⁿ-mn̂g, Tân Chùn-siù kéng tio̍h pó-sàng, Khó͘ Ki-hông khà-chhut it-lúi ê gó͘-lo͘h, Niû Ka-êng seng thoân jī-lúi oân-sêng hong-sat, tān-sī thoân tńg--khì it-lúi ê sî hoat-seng po̍k-thoân, Khó͘ Ki-hông in-ūi ū óng jī-lúi khòaⁿ ê chìn-lúi ì-tô͘, keng-kòe chhâi-phòaⁿ khòaⁿ-kòe tiān-sī hú-chō͘ phòaⁿ-koat liáu-āu, phòaⁿ-tēng Khó͘ Ki-hông tī it-lúi hŏng chhiok-sat, hêng-sêng siang-sat. Lo̍h-bóe Niû Ka-êng ka-kī ta̍h it-lúi oân-sêng siāng-bóe chi̍t-ê chhut-kio̍k, Lo̍k-thian í 9:7 tit-tio̍h chòe-āu 1-sèng, hē-lia̍t-sài 4−1 tit-tio̍h Thô-oân bē hō͘ Lo̍k-thian liáu-āu ê thâu-chi̍t-ê chóng-koan-kun, mā sī tūi-sú tē-8-ê.

## Kí-lo̍k
* Tâi-oân Tōa-sài sú-siōng thâu-chi̍t-pái nn̄g-pêng ê chóng-kàu-liān lóng sī gōa-che̍k chóng-kàu-liān.
* Tâi-oân Tōa-sài sú-siōng tē-jī pái in-ūi lo̍h-hō͘ iân-sài.
* Tiong-sìn Hiaⁿ-tī tūi-sú tē-9-ê a-kun.
* Tiong-sìn Hiaⁿ-tī tūi-sú thâu-chi̍t-pái í phah-su Tâi-oân Tōa-sài ê hong-sek ōe-bián sit-pāi.
* Tiong-sìn Hiaⁿ-tī 5-tiôⁿ pí-sài lóng-chóng 11-hun, phah-phòa tūi-sú Tâi-oân Tōa-sài hē-lia̍t chóng-tit-hun siāng kē ê kí-lo̍k (goân kí-lo̍k sī 1993 nî Hiaⁿ-tī Chhiōⁿ 6-tiôⁿ 12-hun).
* Lo̍k-thian kiû-thoân-sú thâu-chi̍t-ê chóng-koan-kun, tūi-sú tē-8-ê.
* Tiong-hôa Chit-pāng sú-siōng thâu-chi̍t-pái chhut-hiān "bô tit-tio̍h kùi-koan-kun kah nî-tō͘ tē-it" ê chóng-koan-kun kiû-tūi.
* Chu Sêng-iông chiâⁿ-chò Tâi-oân Tōa-sài sú-siōng tē-it-ūi tī hē-lia̍t-sài lāi-té tit-tio̍h 4-pái kiù-oān sêng-kong ê tâu-chhiú.

## Chù-kha

## Chham-khó Chu-liāu

## Gōa-pō͘ Liân-kiat
*中華職業棒球大聯盟